text: Esbjerg slog Brøndby og slutter som nr. 8
  07 juni 2015 kl. 15.58
  Med en sejr på 1-0 over Brøndby slutter Esbjerg på ottendepladsen i superligaen.
  Det blev en kendsgerning i søndagens afsluttende spillerunde, da Esbjerg vandt 1-0 på udebane over Brøndby på nordmanden Mohammed Fellahs scoring kort efter pausen.
  Esbjerg havde haft en kavalkade af halve skudforsøg, da bolden dumpede ned foran Mohammed Fellah. Et smart træk og en resolut afslutning senere lå bolden i Brøndbys netmasker.
  Så et skuffende forår sluttede alligevel med en triumf for vestjyderne, der for kun otte dage siden lignede en nedrykker - bagud 0-1 i bundbraget mod FC Vestsjælland.
  